НАРЕДБА за минималното съдържание на пълномощно за представителство на акционер в общото събрание на дружество, чиито акции са били предмет на публично предлагане

Приета с ПМС № 470 от 17.12.1997 г., обн., ДВ, бр. 124 от 23.12.1997 г.
т. 12, р. 3, № 195

	Чл. 1.  С наредбата се урежда минималното съдържание на пълномощно за представителство на акционер или акционери в общото събрание на дружество, чиито акции са били предмет на публично предлагане по реда на Закона за ценните книжа, фондовите борси и инвестиционните дружества.
	Чл. 2.  Пълномощното е писмено и трябва да има минимално съдържание, посочено в чл. 3, и в образец - приложение към наредбата.
	Чл. 3.  (1) Пълномощното включва:
	1.  трите имена, единния граждански номер, местожителството и адреса или фирмата, номера, партидата, тома и страницата на вписване в търговския регистър на упълномощителя и пълномощника;
	2.  броя и номерата на представляваните акции или временни удостоверения, съответно броя на безналичните акции и номерата на поименните удостоверения;
	3.  дневния ред на въпросите, предложени за обсъждане;
	4.  предложенията за решения по всеки от въпросите в дневния ред;
	5.  начина на гласуване по всеки от въпросите;
	6.  дата и подпис.
	(2) Когато дневният ред включва избиране или освобождаване на членове на надзорния съвет, съответно на съвета на директорите, в пълномощното изрично се посочват трите имена или фирмата на предложените лица, както и начинът на гласуване за всеки от тях поотделно.
	(3) В случаите, когато не бъде посочен начинът на гласуване по отделните точки от дневния ред, пълномощното съдържа изрично посочване, че пълномощникът има право на преценка, дали да гласува и по какъв начин.
	Чл. 4.  В пълномощното се посочва изрично дали упълномощаването обхваща и въпроси, които са включени в дневния ред при условията на чл. 231, ал. 1 от Търговския закон.  Ако упълномощаването се отнася и до включените допълнително въпроси в дневния ред, изрично се посочва, че в тези случаи пълномощникът има право на собствена преценка, дали да гласува и по какъв начин.

	ЗАКЛЮЧИТЕЛНИ РАЗПОРЕДБИ
	§ 1.  Наредбата се приема на основание чл. 96, ал. 1 от Закона за ценните книжа, фондовите борси и инвестиционните дружества във връзка с § 9 от преходните и заключителните разпоредби на същия закон.
	§ 2.  Комисията по ценните книжа и фондовите борси дава указания по прилагането на наредбата.
                                                               Приложение
                                                               към чл. 2
                                 ПЪЛНОМОЩНО
	Долуподписаният (те). . . . . . . . . . . . . . . . . . . . . . . . .
	(трите имена и единен граждански номер, съответно фирмата, номера, партидата, тома и страницата на вписване в търговския регистър и в БУЛСТАТ),
	в качеството си на акционер, притежаващ . . . . . . . . . . броя акции
(поименно удостоверение № . . . . . . ., депозитен сертификат № . . . . . .,
номера на акциите от . . . . . . . до . . . . . . . . ., съответно временни
удостоверения или акции с номера от . . . . . . . . . до . . . . . . . . .),
на основание чл. 226 от Търговския закон (ТЗ) във връзка с чл. 96 от Закона за ценните книжа, фондовите борси и инвестиционните дружества (ЗЦКФБИД)
	УПЪЛНОМОЩАВАМ(Е) . . . . . . . . . . . . . . . . . . . . . . . . . . .
	(трите имена, ЕГН, местожителство и адрес, съответно фирмата, номера,
  партидата, тома и страницата на вписване в търговския регистър и в БУЛСТАТ)
	да ме(ни) представлява(т) заедно и поотделно на общото събрание на
акционерите, което ще се проведе на . . . . . . . . . (дата, час и място), и
да гласува(т) с всички притежавани от мен (нас) акции по въпросите от дневния ред съгласно указания по-долу начин, а именно:
	1.  . . . . . . . . . . . . . . . . . . . . . . . . . . . . . . . . . .
	2.  . . . . . . . . . . . . . . . . . . . . . . . . . . . . . . . . . .
	3.  . . . . . . . . . . . . . . . . . . . . . . . . . . . . . . . . . .
	4.  . . . . . . . . . . . . . . . . . . . . . . . . . . . . . . . . . .
	5.  Избор на нов(и) член(ове) на надзорния съвет, съответно на съвета на директорите - посочват се трите имена и ЕГН, местожителството и адресът, съответно фирмата, БУЛСТАТ и данъчният номер на лицето(ата).
	Предлагани решения:
	По т. 1. . . . . . . . . . . . . . . . . . . . . . . . . . . . . . . .
	По т. 2. . . . . . . . . . . . . . . . . . . . . . . . . . . . . . . .
	По т. 3. . . . . . . . . . . . . . . . . . . . . . . . . . . . . . . .
	По т. 4. . . . . . . . . . . . . . . . . . . . . . . . . . . . . . . .
	По т. 5. . . . . . . . . . . . . . . . . . . . . . . . . . . . . . . .
	Начин на гласуване - (волеизявлението се отбелязва с изрично посочване на начина на гласуване за всяко от предлаганите решения по въпросите от дневния ред.  В случаите на непосочване на начина на гласуване за предлаганите решения по въпросите от дневния ред пълномощникът има право на преценка, дали да гласува и по какъв начин).
	Упълномощаването обхваща (не обхваща) въпроси, които са включени в дневния ред при условията на чл. 231, ал. 1 ТЗ и не са съобщени или обнародвани съобразно чл. 223 ТЗ. В случаите по чл. 231, ал. 1 ТЗ пълномощникът има право на собствена преценка, дали да гласува и по какъв начин (волеизявлението се отбелязва със зачеркване на ненужното).
	Съгласно чл. 96, ал. 3 ЗЦКФБИД преупълномощаването с изброените по-горе права е нищожно.
	Дата:                                       Упълномощител (и):
	. . . . . . . 199 . . . г.                          (. . . . . . . .)
	гр. . . . . . . . . . . .